**Broj: 711-I-596-M-33/19-02-17**

Zagreb, 1. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marka Jelića, gradonačelnika Grada Knina, za davanjem mišljenja Povjerenstva,** na 40. sjednici, održanoj 1. ožujka 2019.g., daje sljedeće

**MIŠLJENJE**

**I. Dužnosnik Marko Jelić, gradonačelnik Grada Knina može za obavljanje pravnih poslova u postupcima i radnjama u kojima dužnosnik nastupa u ostvarivanju njegovih privatnih interesa opunomoćiti odvjetnički ured koji istodobno na temelju sklopljenog ugovora Gradu Knina pruža pravne usluge, jer navedeno ne predstavlja situaciju sukoba interesa niti postupanje suprotno odredbi ZSSI-a.**

**II. Nakon davanja punomoći tom odvjetničkom uredu dužnosnik Marko Jelić dužan je voditi računa o zaštiti vlastite vjerodostojnosti i integriteta, pazeći da na taj način ne bi bila dovedena u pitanje njegova nepristranost u odnosu na taj odvjetnički ured.**

Obrazloženje

Zahtjev za davanjem mišljenja Povjerenstva podnio je dužnosnik Marko Jelić, gradonačelnik Grada Knina. U knjigama ulazne pošte zahtjev je zaprimljen pod poslovnim brojem: 711-U-876-M-33/19-01-3 dana 19. veljače 2019.g., povodom kojeg se vodi predmet broj M-33/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Marko Jelić povodom obnašanja dužnosti gradonačelnika Grada Knina obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da Grad Knin ima sklopljenih nekoliko ugovora s nekoliko odvjetničkih ureda, čija se primjena produžava svake godine. Dužnosnik nadalje navodi da je iznimno zadovoljan profesionalnošću obavljanja pravnih poslova jednog od navedenih odvjetničkih ureda za Grad Knin te da je osobno stranka u nekoliko sudskih sporova. Dužnosnik traži mišljenje Povjerenstva bi li se našao u sukobu interesa kada bi angažirao taj ured u svojoj privatnoj pravnoj stvari te napominje da bi podmirivao sve obveze iz takvog odnosa, sukladno važećoj Odvjetničkoj tarifi, bez ikakvog pogodovanja kao i da niti jedna pravna stvar nije vezana uz Grad Knin ili neku od trgovačkih društava i ustanova kojima je Grad Knin osnivač ili jedan od osnivača.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Prema članku 2. stavku 2. ZSSI-a sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Dužnosnik kada nastupa u svojstvu građanina, kao i svaka druga fizička osoba, ima pravo na odgovarajuću zaštitu svojih zakonskih prava i interesa u postupcima koje vodi pred sudovima i drugim nadležnim tijelima te može odlučiti da u ostvarivanju tih prava angažira bilo koji odvjetnički ured, za koji smatra da će mu pružiti potrebnu pravnu zaštitu. U opisanoj se situaciji ne može utvrditi da bi dužnosnik Marko Jelić, gradonačelnik Grada Knina, angažiranjem odvjetničkog ureda, koji ujedno zastupa Grad Knin, bio u situaciji sukoba interesa. Naime, davanje punomoći odvjetniku za ostvarenje njegovih privatnih interesa koji nisu u svezi s obnašanjem javne dužnosti gradonačelnika Grada Knina niti proizlaze iz obnašanja te dužnosti, već su usmjereni ka zaštiti prava koje dužnosnik ima kao građanin, nije suprotno odredbama ZSSI-a.

Međutim, ovdje bi se moglo pojaviti pitanje nepristranosti dužnosnika, ukoliko bi taj odvjetnički ured istovremeno pružao pravne usluge za Grad Knin. Ovakva percepcija bi proizlazila iz pretpostavke da će odvjetnički ured zbog toga što ga je dužnosnik angažirao ili će ga ubuduće angažirati za potrebe Grada Knina, neke od usluga dužnosniku kao građaninu pružati besplatno ili povoljnije nego u odnosu na druge građane. Navedena se percepcija može otkloniti na način da dužnosnik sve pružene usluge plati na vrijeme i sukladno iznosima propisanima Tarifom o nagradama i naknadi troškova za rad odvjetnika te da račune predoči zainteresiranim osobama, ukoliko to od njega bude zatraženo.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Jelić, elektronička dostava
2. Objava na internetskoj stranici Povjerenstva
3. Pismohrana